ROZSUDOK VŠEOBECNÉHO SÚDU (odvolacia komora)

z 13. októbra 2015

Európska komisia

proti

Giorgiovi Cocchimu

a

Nicolovi Falcionemu

„Odvolanie — Vzájomné odvolanie — Verejná služba — Úradníci — Dôchodky — Prevod vnútroštátnych práv na dôchodok — Návrhy na započítanie odpracovaných rokov — Akt nespôsobujúci ujmu — Neprípustnosť žaloby v prvostupňovom konaní — Článok 11 ods. 2 prílohy VIII služobného poriadku“

Predmet:

Odvolanie podané proti rozsudku Súdu pre verejnú službu Európskej únie (prvá komora) z 11. decembra 2012, Cocchi a Falcione/Komisia (F‑122/10, Zb. VS, EU:F:2012:180), a smerujúce k zrušeniu tohto rozsudku

Rozhodnutie:

Rozsudok Súdu pre verejnú službu Európskej únie (prvá komora) z 11. decembra 2012, Cocchi a Falcione/Komisia (F‑122/10), sa zrušuje v rozsahu, v akom vyslovuje, že je prípustný a dôvodný návrh na zrušenie aktov (označovaných v tomto rozsudku ako „rozhodnutia“) z 12. a 23. februára 2010, adresovaných Európskou komisiou Nicolovi Falcionemu a Giorgiovi Cocchimu, v rozsahu, v akom boli týmito aktmi späťvzaté návrhy predložené G. Cocchimu a N. Falcionemu, v ktorých bol uvedený výsledok dodatočných odpracovaných rokov, ktorý by vyplynul z prípadného prevodu ich dôchodkových práv. Vzájomné odvolanie sa zamieta. Žaloba, ktorú podali G. Cocchi a N. Falcione na Súd pre verejnú službu vo veci F‑122/10, sa zamieta v rozsahu, v akom smeruje k zrušeniu aktov z 12. a 23. februára 2010, adresovaných Komisiou N. Falcionemu a G. Cocchimu, v rozsahu, v akom boli týmito aktmi späťvzaté návrhy predložené G. Cocchimu a N. Falcionemu, v ktorých bol uvedený výsledok dodatočných odpracovaných rokov, ktorý by vyplynul z prípadného prevodu ich dôchodkových práv. G. Cocchi a N. Falcione znášajú svoje vlastné trovy konania na tomto stupni, a sú povinní nahradiť trovy konania spojené so vzájomným odvolaním, ktoré vynaložila Komisia. Komisia znáša svoje vlastné trovy konania spojené s odvolaním. G. Cocchi a N. Falcione, ako aj Komisia, znášajú svoje vlastné trovy konania spojené s prvostupňovým konaním.

Abstrakt

Žaloby úradníkov — Akt spôsobujúci ujmu — Pojem — Návrh na započítanie odpracovaných rokov na účely prevodu práv na dôchodok nadobudnutých pred nástupom do služby Únie do systému Únie — Vylúčenie — Rozhodnutie o uznaní odpracovaných rokov prijaté po prevode kapitálu predstavujúceho nadobudnuté práva na dôchodok — Zahrnutie (Služobný poriadok úradníkov, článok 91 ods. 1, a príloha VIII, článok 11 ods. 2) Žaloby úradníkov — Právomoc súdu Únie — Poradné stanovisko — Vylúčenie (Článok 270 ZFEÚ; služobný poriadok úradníkov, článok 91 ods. 1) Úradníci — Dôchodky — Práva na dôchodok nadobudnuté pred nástupom do služby Únie — Prevod do systému Únie — Možnosť priznaná dotknutej osobe nechať previesť svoje nadobudnuté práva na dôchodok — Návrh na započítanie odpracovaných rokov nepredstavujúci akt spôsobujúci ujmu — Neexistencia vplyvu (Služobný poriadok úradníkov, príloha VIII, článok 11 ods. 2) Žaloby úradníkov — Akt spôsobujúci ujmu — Pojem — Návrh na náhradu časti kapitálu predstavujúceho nadobudnuté práva na dôchodok prevedeného do systému Únie — Vylúčenie (Služobný poriadok úradníkov, článok 91 ods. 1, a príloha VIII, článok 11 ods. 2)